《和岑运使题赵吏部容膝斋诗》
宋代·慕容彦逢

公不见金谷楼台插寥廓，珠玑映出琉璃薄。满甑青螺甲第空，富贵回头惊旅泊。

又不见渊明三径似元卿，蓝缕茅檐仅容著。心知侈汰非远谋，寄傲南窗安所托。

二子薰莸古至今，遗臭传芬皆自作。中郎天机湛秋水，涵泳源流漱芳酌。

小斋容膝思易安，顾盼俗缘嗟自缚。琴书对眼助清闲，杖履从人笑疏略。

红尘一点不到处，只许炉香度帷箔。吁嗟淡静世所艰，此味要之属丘壑。

能以膏粱甘寂寥，道德高风信玄邈。真长标置自非凡，区区乃念东山乐。

见嗤逸少固所宜，讵识此生如寄壳。会须掩关友松菊，俗子扣门从剥啄。

挥残麈尾虽可佳，弄绝韦编良不恶。

作者简介：（1067—1117）常州宜兴人，字淑遇，一作叔遇。哲宗元祐三年进士。复中绍圣二年弘词科。累迁太学博士。徽宗朝，除秘书省校书郎，三迁至左司谏，又擢中书舍人、尚书兵部侍郎，颇受知徽宗。为蔡京排挤，出知汝州。政和元年召还，官至刑部尚书。性嗜学，博通经史诸子，词章雅丽简古，挥笔立就，一时典册，多出其手。卒谥文友。有《摛文堂集》。